L 25/40
EL
Επίσημη Εφημερίδα της Ευρωπαϊκής Ένωσης
27.1.2023
(20)
Το κινέζικο σέλινο (Apium graveolens) και τα κινέζικα φασολάκια (Vigna unguiculata ssp. sesquipedalis, Vigna unguiculata ssp. unguiculata) από την Καμπότζη υπόκεινται σε αυξημένο επίπεδο επίσημων ελέγχων λόγω του κινδύνου επιμόλυνσης από κατάλοιπα φυτοφαρμάκων από τον Οκτώβριο του 2014.
Δεν έχουν πραγματοποιηθεί εισαγωγές των εν λόγω εμπορευμάτων στην Ένωση εδώ και περισσότερα από τρία έτη.
Ως εκ τούτου, οι καταχωρίσεις τους στο παράρτημα I του εκτελεστικού κανονισμού (ΕΕ) 2019/1793 θα πρέπει να διαγραφούν.
(21)
Τα γογγύλια (Brassica rapa ssp. rapa) από τον Λίβανο υπόκεινται σε αυξημένο επίπεδο επίσημων ελέγχων λόγω του κινδύνου επιμόλυνσης από ροδαμίνη Β από τον Ιούλιο του 2018.
Οι επίσημοι έλεγχοι που διενεργήθηκαν από τα κράτη μέλη σε αυτό το εμπόρευμα καταδεικνύουν σταθερά υψηλό ποσοστό μη συμμόρφωσης μετά τη θέσπιση του αυξημένου επιπέδου επίσημων ελέγχων.
Από τους ελέγχους αυτούς αποδεικνύεται ότι η είσοδος του εν λόγω εμπορεύματος στην Ένωση συνιστά σοβαρό κίνδυνο για την ανθρώπινη υγεία.
Ως εκ τούτου, είναι αναγκαίο, εκτός από το αυξημένο επίπεδο των επίσημων ελέγχων, να προβλεφθούν ειδικοί όροι σχετικά με την εισαγωγή γογγυλιών (Brassica rapa ssp. rapa) από τον Λίβανο.
Ειδικότερα, όλα τα φορτία γογγυλιών (Brassica rapa ssp. rapa) από τον Λίβανο θα πρέπει να συνοδεύονται από επίσημο πιστοποιητικό στο οποίο να δηλώνεται ότι όλα τα αποτελέσματα δειγματοληψίας και αναλύσεων δείχνουν συμμόρφωση με τις απαιτήσεις της Ένωσης.
Τα αποτελέσματα της δειγματοληψίας και των αναλύσεων θα πρέπει να επισυνάπτονται στο εν λόγω πιστοποιητικό.
Ως εκ τούτου, η καταχώριση για τα γογγύλια (Brassica rapa ssp. rapa) από τον Λίβανο στο παράρτημα I του εκτελεστικού κανονισμού (ΕΕ) 2019/1793 θα πρέπει να διαγραφεί και να μεταφερθεί στο παράρτημα II του εν λόγω εκτελεστικού κανονισμού, με τη συχνότητα των ελέγχων ταυτότητας και των φυσικών ελέγχων να ορίζεται στο 50 % των φορτίων που εισέρχονται στην Ένωση.
(22)
Όσον αφορά φορτία ασιατικής υδροκοτύλης (Centella asiatica) και mukunuwenna (Alternanthera sessilis) από τη Σρι Λάνκα, κατά τη διάρκεια επίσημων ελέγχων που διενεργήθηκαν από τα κράτη μέλη σύμφωνα με τα άρθρα 5 και 6 του εκτελεστικού κανονισμού (ΕΕ) 2019/1793 διαπιστώθηκε υψηλό ποσοστό μη συμμόρφωσης με τις σχετικές απαιτήσεις που προβλέπονται στην ενωσιακή νομοθεσία όσον αφορά την επιμόλυνση από κατάλοιπα φυτοφαρμάκων.
Ως εκ τούτου, είναι σκόπιμο να αυξηθεί στο 30 % η συχνότητα των ελέγχων ταυτότητας και των φυσικών ελέγχων που πρέπει να διενεργούνται στα εν λόγω φορτία που εισέρχονται στην Ένωση.
(23)
Διάφοροι κωδικοί ΣΟ ή υποδιαιρέσεις TARIC έχουν αλλάξει στο σύστημα TARIC.
Για να καταστεί δυνατή η ακριβέστερη ταυτοποίηση των εμπορευμάτων που υπόκεινται σε αυξημένους επίσημους ελέγχους, είναι σκόπιμο να διορθωθεί η υποδιαίρεση TARIC για τον κωδικό ΣΟ ex 1211 90 86 στην καταχώριση για την ασιατική υδροκοτύλη (Centella asiatica) από τη Σρι Λάνκα στο παράρτημα I του εκτελεστικού κανονισμού (ΕΕ) 2019/1793.
(24)
Τα χαρούπια, οι χαρουπόσποροι, μη αποφλοιωμένοι, ούτε σπασμένοι, ούτε αλεσμένοι και τα βλεννώδη και πηκτικά προϊόντα από χαρούπια ή από χαρουπόσπορο, έστω και τροποποιημένα, από το Μαρόκο υπόκεινται σε αυξημένο επίπεδο επίσημων ελέγχων κατά την είσοδό τους στην Ένωση λόγω του κινδύνου επιμόλυνσης από αιθυλενοξείδιο από τον Ιανουάριο του 2022.
Οι επίσημοι έλεγχοι που διενεργήθηκαν στα εν λόγω εμπορεύματα από τα κράτη μέλη δείχνουν συμμόρφωση με τις σχετικές απαιτήσεις που προβλέπονται στη νομοθεσία της Ένωσης.
Ως εκ τούτου, δεν δικαιολογείται πλέον αυξημένο επίπεδο επίσημων ελέγχων για τα εμπορεύματα αυτά και η καταχώρισή τους στο παράρτημα I του εκτελεστικού κανονισμού (ΕΕ) 2019/1793 θα πρέπει να διαγραφεί.
(25)
Οι αραχίδες και τα προϊόντα που παράγονται από αραχίδες από τη Μαδαγασκάρη υπόκεινται σε αυξημένο επίπεδο επίσημων ελέγχων λόγω του κινδύνου επιμόλυνσης από αφλατοξίνες από τον Απρίλιο του 2016.
Δεν έχουν πραγματοποιηθεί εισαγωγές των εν λόγω εμπορευμάτων στην Ένωση εδώ και περισσότερα από τρία έτη.
Ως εκ τούτου, η καταχώρισή τους στο παράρτημα I του εκτελεστικού κανονισμού (ΕΕ) 2019/1793 θα πρέπει να διαγραφεί.
(26)
Όσον αφορά τα φορτία μαυρομάτικων φασολιών (Vigna unguiculata) από τη Μαδαγασκάρη, τα στοιχεία που προκύπτουν από τις κοινοποιήσεις που ελήφθησαν μέσω του RASFF και οι πληροφορίες σχετικά με τους επίσημους ελέγχους που διενεργήθηκαν από τα κράτη μέλη καταδεικνύουν την εμφάνιση νέων κινδύνων για την ανθρώπινη υγεία λόγω πιθανής επιμόλυνσης από κατάλοιπα φυτοφαρμάκων.
Ως εκ τούτου, είναι αναγκαίο να απαιτείται αυξημένο επίπεδο επίσημων ελέγχων κατά την είσοδο του εν λόγω εμπορεύματος από τη Μαδαγασκάρη.
Επομένως, το εμπόρευμα αυτό θα πρέπει να συμπεριληφθεί στο παράρτημα I του εκτελεστικού κανονισμού (ΕΕ) 2019/1793, με τη συχνότητα των ελέγχων ταυτότητας και των φυσικών ελέγχων να ορίζεται στο 10 % των φορτίων που εισέρχονται στην Ένωση.
(27)
Η κέτσαπ και άλλες σάλτσες ντομάτας από το Μεξικό υπόκεινται σε αυξημένο επίπεδο επίσημων ελέγχων λόγω του κινδύνου επιμόλυνσης από αιθυλενοξείδιο από τον Ιανουάριο του 2022.
Οι επίσημοι έλεγχοι που διενεργήθηκαν στα εν λόγω εμπορεύματα από τα κράτη μέλη δείχνουν συμμόρφωση με τις σχετικές απαιτήσεις που προβλέπονται στη νομοθεσία της Ένωσης.
Ως εκ τούτου, δεν δικαιολογείται πλέον αυξημένο επίπεδο επίσημων ελέγχων για τα εμπορεύματα αυτά και η καταχώρισή τους στο παράρτημα I του εκτελεστικού κανονισμού (ΕΕ) 2019/1793 θα πρέπει να διαγραφεί.